CC085639 ระเบียบสภาองค์การบริหารส่วนตำบลตามพระราชบัญญัติการเข้าชื่อเสนอข้อบัญญัติท้องถิ่น พ.ศ.2565

พระราชบัญญัติการเข้าชื่อเสนอข้อบัญญัติท้องถิ่น พ.ศ. 2565 ได้กำหนดให้ประธานสภาท้องถิ่นวางระเบียบว่าด้วยขั้นตอนวิธีการยื่นคำร้องโดยจะต้องได้รับความเห็นชอบจากสภาท้องถิ่น ตามมาตรา 9 วรรคสอง แห่งพระราชบัญญัติการเข้าชื่อเสนอข้อบัญญัติท้องถิ่น พ.ศ. 2565 ไว้

ในประเด็นการเสนอญัตติพิจารณาให้ความเห็นชอบระเบียบว่าด้วยขั้นตอนวิธีการยื่นคำร้อง ตามพระราชบัญญัติการเข้าชื่อเสนอข้อบัญญัติท้องถิ่น พ.ศ. 2565 นั้น เนื่องจากญัตติดังกล่าวเป็นญัตติเกี่ยวกับกิจการของสภาท้องถิ่น ตามข้อ 37 (1) แห่งระเบียบกระทรวงมหาดไทย ว่าด้วยข้อบังคับการประชุมสภาท้องถิ่น พ.ศ. 2547 แก้ไขเพิ่มเติมถึง (ฉบับที่ 2) พ.ศ. 2554 โดนผู้ที่มีสิทธิเสนอญัตติ ได้แก่ ผู้บริหารท้องถิ่น สมาชิกสภาท้องถิ่น และประชาชน ตามกฎหมายว่าด้วยการจัดตั้งองค์กรปกครองส่วนท้องถิ่น โดยจะต้องยื่นต่อประธานสภาท้องถิ่นก่อนวันประชุมไม่น้อยกว่า 5 วัน และมีสมาชิกสภาท้องถิ่นรับรองอย่างน้อย 2 คน แต่หากสภาท้องถิ่น มีสมาชิกสภาท้องถิ่นเหลืออยู่น้อยกว่า 8 คน ให้สมาชิกสภาท้องถิ่นรับรอง 1 คน ทั้งนี้ ในกรณีที่ผู้บริหารท้องถิ่นเป็นผู้เสนอ ไม่ต้องมีผู้รับรอง ตามข้อ 38 แห่งระเบียบกระทรวงมหาดไทย ว่าด้วยข้อบังคับการประชุมสภาท้องถิ่น พ.ศ. 2547 แก้ไขเพิ่มเติมถึง (ฉบับที่ 2) พ.ศ. 2554

ในประเด็นการพิจารณาระเบียบว่าด้วยขั้นตอนวิธีการยื่นคำร้องนั้น เนื่องจากการเสนอญัตติพิจารณาระเบียบว่าด้วยขั้นตอนวิธีการยื่นคำร้อง เป็นญัตติเกี่ยวกับกิจการของสภาท้องถิ่น มิใช่เป็นญัตติร่างข้อบัญญัติ ดังนั้น จึงไม่จำต้องพิจารณาเป็น 3 วาระ (รับหลักการ แปรญัตติ และลงมติ) เพียงแต่ให้สภาท้องถิ่น ให้ความเห็นชอบในระเบียบดังกล่าว ตามมาตรา 9 วรรคสอง แห่งพระราชบัญญัติการเข้าชื่อเสนอข้อบัญญัติท้องถิ่น พ.ศ. 2565 เท่านั้น